Ν Ι Κ Α

Τι θέλουμε λοιπόν;

Να κηρύξουμε; Και τι;

Να πούμε, ότι, ναι, είμαστε δωρεοδόχοι; Και να, επιχαίρουμε; Και να ευχαριστούμε μάλιστα το Θεό, γιατί δεν είμαστε, ναι, όπως εκείνοι; Οι τελώνες κι οι όμοιοί τους;

Τα γεγονότα αφειδώλευτα προσφέρονται. Είμαστε, εμείς οι άνθρωποι, οι πρόθυμοι δέκτες;

Βρίσκουν στη ζωή μας την απήχηση, που χρειάζεται;

Ανοίγουμε δρόμους;

Προχωρούμε στην πράξη;

Αφήνουμε το κάθε γνώριμο μέτρο στο πλάι; Κινούμε γι’ άλλων γοητειών κατακτήσεις;

Αναζητούμε τι τελικά; Την εξαγωγή μας εκ γης Αιγύπτου;

Τα σκοτάδια μήπως, που φαίνονται παντού τριγύρω ν’ απλώνονται;

Δηλώνουν, το ξέρουμε πια, την απομάκρυνση από τις εντολές Εκείνου.

Κι όμως οι χάρες Του συνεχίζουν να προσφέρονται.

Εμείς; Τις αφήνουμε μετέωρες; Να καταβοούν στο κενό; Και να διαλύονται;

Κι επιμένει Εκείνος.

Το καλό και το κακό μας δείχνει πάντα.

Δώρα θεσπέσια εξακολουθεί να μας προσφέρει.

Κλιμακώνουν τη μυστική της ζωής μας πορεία κατά τον πιο σοφά φωτεινό τρόπο.

Κι είναι τόσο αποκαλυπτικά.

Μπορεί ο απαισιόδοξος φόβος ν’ απλώνεται γύρω. Η φεγγοβολή ίσως πάει να σβήσει. Οι κανδήλες γοργά ελαττώνονται.

Όλα αυτά όμως δεν σημαίνουν, όχι, τη διαρκή, την αιώνια έκλειψη. Άσχετο, αν εμείς παραμένουμε ξένοι. Άφωνοι. Αδιάφοροι μπροστά στο συντελούμενο θαύμα.

Η προσφορά κι η πρόσκληση αποτείνεται σ’ ό λ ο υ ς.

Η γιορτή είναι σταθερή. Διεισδύει ήδη η ακτινοβολία της.

Περιέχει ακέραιο της Θεότητας το μυστήριο. Και μάλιστα στην πιο γενναιόδωρη έκφρασή του. Σ’ όλο το μυστικό του βάθος. Ζώπυρο κατά πάντα.

Συναγερμό σημαίνει.

Γιορταστικός ο σταθμός σε μερικούς. Αδιάφορος σ’ άλλους. Κι από πολλούς αγνοημένος.

Μυσταγωγία θαυμαστή. Δύσκολο να διατυπωθεί με λέξεις.

Ορθωμένο σύμβολο ο Σταυρός.

Εκεί επάνω εξακολουθεί του Χριστού η καρδιά να πάλλει. Να καλεί. Να θέλει, στην αγκάλη Του μέσα, να κλείσει όλους μας.

Στόχος Του; Η κοινή Ανάσταση. Μαζύ Του. Δίπλα Του. Ήδη ροδίζει ο ουρανός της στο βάθος.

Σφραγίδες δωρεάς. Άρση του Σταυρού. Του δικού μας. Με στάση στη Γεθσημανή σίγουρα. Προηγουμένως.

Φυσομανούν ίσως οι άνεμοι ποικίλων προελεύσεων γύρω.

Το φως το εωθινό δυναμώνει. Ολοπόρφυρο γίνεται θάμπωμα.

Κι οι μετανοημένοι, με ριπές που δονούν, προχωρούν κατανικώντας τη βίαιη των όποιων ανέμων πνοή.

Αποκαλυπτικές ακτινοβολίες. Χάος. Αλμυρές ίσως σταγόνες θλίψης. Πόνου. Ταλαιπωρίας. Εγωισμών νοηματισμοί.

Κι όμως! Ο ορίζοντας, στο βάθος, κατακόκκινος προβάλλει θαυμαστά.

Το αίμα των μαρτύρων και ομολογητών δίνει χρώμα στο τόξο το ουράνιο. Γλώσσες πύρινες επικαλύπτουν τη φωνή, που όλο και πιο βροντερή γίνεται. Και λέει:

«Εν τω κόσμω θλίψιν έξετε. Αλλά θαρσείτε. Ε γ ώ ν ε ν ί κ η κ α τον κόσμον».

Ιαχή νικητήρια.

Βροντά την πανταχού παρούσα Παντοδυναμία. Το θησαυρό τον ατίμητο.

Ευαγγελίζοντας καθαγιάζει.

Διαπερνά και διασχίζει της θαλάσσιάς μας οδύσσειας τους κλυδωνισμούς.

«Μη φοβού», αδελφέ.

Να μη το ξεχνούμε. Ο Χριστός νικά πάντα.

Μαζύ Του λοιπόν.

Ως το τέλος!..

 + ο π. Γ.